নারী উন্নয়ন থেকে স্টার্ট-আপ, সেবা তীর্থে পা রেখেই ৪ বড় ঘোষণা মোদির

ওয়েব ডেস্ক: স্বাধীনতার পর প্রথমবার বদলে গেল প্রধানমন্ত্রীর দফতরের (Prime Minister Office) ঠিকানা। শুক্রবার আনুষ্ঠানিকভাবে সাউথ ব্লক ছেড়ে নতুন প্রশাসনিক ভবনে পা রাখলেন প্রধানমন্ত্রী নরেন্দ্র মোদি (Narendra Modi)। সেন্ট্রাল ভিস্তা প্রকল্পের অধীনে নির্মিত এগজিকিউটিভ এনক্লেভ-১-এর ‘সেবা তীর্থ-১’-এ (Seva Tirth-1) স্থানান্তরিত হল প্রধানমন্ত্রীর কার্যালয়। পাশাপাশি ‘সেবা তীর্থ-২’-এ মন্ত্রিসভার সচিবালয় এবং ‘সেবা তীর্থ-৩’-এ জাতীয় নিরাপত্তা উপদেষ্টাদের দফতর গড়ে তোলা হয়েছে।

নতুন দপ্তরের উদ্বোধনের পরেই প্রধানমন্ত্রী চারটি বড় ঘোষণা করেন। দেশবাসীর চিকিৎসা ব্যবস্থার উন্নয়ন থেকে শুরু করে মহিলাদের উন্নয়ন, কৃষিতে বরাদ্দ বৃদ্ধি থেকে নতুন উদ্যোগ- বিভিন্ন খাতে বরাদ্দ বৃদ্ধি করা হয়েছে এবং একটি গুরুত্বপূর্ণ প্রকল্পের লক্ষ্যমাত্রা বৃদ্ধি করা হয়েছে। একনজরে দেখে নিন এদিন নতুন দফতর থেকে কী কী ঘোষণা করলেন প্রধানমন্ত্রী।

আরও পড়ুন: রাশিয়া থেকে আরও ২৮৮টি এস-৪০০ কিনছে ভারত!

(১) চিকিৎসা সহায়তা প্রকল্প: পিএম রাহত যোজনার আওতায় দুর্ঘটনাগ্রস্তদের জন্য দেড় লক্ষ টাকা পর্যন্ত ক্যাশলেস চিকিৎসা সুবিধা ঘোষণা করা হয়েছে।

(২) লাখপতি দিদি প্রকল্পের সম্প্রসারণ: এই প্রকল্পের লক্ষ্য ছিল ৩ কোটি মহিলাকে স্বনির্ভর করা। এবার সেই লক্ষ্য বাড়িয়ে ৬ কোটি করা হয়েছে।

(৩) কৃষিতে দ্বিগুণ বরাদ্দ: কৃষিক্ষেত্রে পরিকাঠামো খাতে বরাদ্দ ১ লক্ষ কোটি টাকা থেকে বাড়িয়ে ২ লক্ষ কোটি টাকা করা হয়েছে।

(৪) স্টার্টআপ খাতে অতিরিক্ত বিনিয়োগ: স্টার্টআপ ইন্ডিয়ার প্রযুক্তিখাতে আরও ১০ হাজার কোটি টাকা বরাদ্দের ঘোষণা করা হয়েছে।